DTC บุกฟิลิปปินส์เต็มสูบ! เล็งเปิด “โรงแรมดุสิตปริ้นเซส โบราไกย์” แห่งที่ 6 ไตรมาส 1/64
DTC บุกตลาดฟิลิปปินส์เต็มสูบ! เล็งเปิด "โรงแรมดุสิตปริ้นเซส โบราไกย์" แห่งที่ 6 ไตรมาส 1/64 ก่อนขยายเพิ่มอีก 11 โครงการ
DTC บุกตลาดฟิลิปปินส์เต็มสูบ! เล็งเปิดบริการ "โรงแรมดุสิตปริ้นเซส โบราไกย์" แห่งที่ 6 ไตรมาส 1/64 ก่อนขยายเพิ่มอีก 11 โครงการ
26 พ.ย. 2562

นางศุภจี สุธรรมพันธุ์ ประธานเจ้าหน้าที่บริหารกลุ่ม บริษัท ดุสิตธานี จำกัด (มหาชน) หรือ DTC เปิดเผยว่า โรงแรมดุสิตปริ้นเซส โบราไกย์ เป็นโรงแรมแห่งที่ 6 ของดุสิตธานี จากก่อนหน้านี้ บริษัทฯ มีโรงแรมในเครือที่เปิดให้บริการในฟิลิปปินส์รวม 5 แห่ง ได้แก่ ดุสิตธานี มะนิลา, ดุสิตดีทู ดาเวา, ดุสิตธานี เรสซิเด้นท์ ดาเวา, เดอะบีชคลับที่ลูบิ แพลนเทชั่น และดุสิตธานี มัคตัน เซบู รวมถึงยังมีวิทยาลัยดุสิตบริหารการโรงแรมอีก 1 แห่งที่กรุงมะนิลา ที่เพิ่งเปิดตัวไปไม่นาน โดยมีหลักสูตรระยะสั้นและหลักสูตรเฉพาะเพื่อสร้างผู้เชี่ยวชาญด้านการโรงแรม และเตรียมความพร้อมในการทำงานได้อย่างมืออาชีพและตรงตามความต้องการของธุรกิจโรงแรม
“มองว่าฟิลิปปินส์ยังมีศักยภาพและโอกาสเติบโตด้านการท่องเที่ยว ด้วยความพร้อมของภูมิประเทศที่มีความหลากหลาย ขณะเดียวกัน ยังมีความคล่องตัวเรื่องการใช้ภาษาในการสื่อสารที่สามารถบริการและต้อนรับนักท่องเที่ยวจากทั่วทุกมุมโลกได้เป็นอย่างดี ทำให้กลุ่มดุสิตธานีมองเห็นโอกาสในการขยายธุรกิจในฟิลิปปินส์อย่างต่อเนื่อง โดยดุสิตธานียังมีโครงการที่เตรียมจะเปิดให้บริการเพิ่มอีก 11 โครงการ ภายใต้แบรนด์ ดุสิตธานี, ดุสิตดีทู, ดุสิตปริ้นเซส และอาศัย โดยโครงการทั้งหมดจะพร้อมเปิดให้บริการภายใน 3 ปี ซึ่งจะทำให้ดุสิตกลายเป็นหนึ่งในผู้ประกอบการโรงแรมที่ใหญ่ที่สุดในฟิลิปปินส์อีกด้วย” ประธานเจ้าหน้าที่บริหารกลุ่มดุสิตธานี กล่าว
สำหรับโรงแรมดุสิตปริ้นเซส โบราไกย์ ที่จะเปิดให้บริการในไตรมาสแรกของปี 2564 นั้น ตั้งอยู่บนเกาะโบราไกย์ ซึ่งอยู่ห่างจากกรุงมะนิลาไปทางทิศใต้ประมาณ 315 กิโลเมตร ใช้เวลาเดินทางจากมะนิลาไปยังเกาะนี้เพียง 1 ชั่วโมง โดยเครื่องบิน โบราไกย์มีชื่อเสียงอย่างมากในเรื่องน้ำทะเลสีฟ้าใสและชายหาดที่ขาวสะอาดมาก อีกทั้งยังถือเป็นเกาะสวรรค์ติดอันดับต้นๆ ของสถานที่พักผ่อนสำหรับคนชื่นชอบทะเลและได้รับการยอมรับจากทั่วโลกอีกด้วย เกาะนี้มีกิจกรรมหลากหลายให้นักท่องเที่ยวได้เพลินเพลิน อาทิ ดำน้ำดูปะการัง กีฬาทางน้ำต่างๆ เดินชมธรรมชาติในป่าเขตร้อนอันอุดมสมบูรณ์ ปีนเขา และการปั่นจักรยานเสือภูเขา
ทั้งนี้ โรงแรมดุสิตปริ้นเซส โบราไกย์ ได้รับการออกแบบแนวร่วมสมัยที่สะท้อนให้เห็นถึงวัฒนธรรมท้องถิ่นตามมาตรฐานแบรนด์ดุสิตปริ๊นเซส  มีห้องพักทั้งหมด 120 ห้อง พร้อมสิ่งอำนวยความสะดวกที่ทันสมัย รวมถึงสระว่ายน้ำขนาดใหญ่ที่สามารถมองเห็นชายหาดอันงดงาม ห้องอาหารที่เปิดให้บริการตลอดวัน ห้องออกกำลังกาย ห้องประชุม และห้องจัดงานเลี้ยง
“เรารู้สึกยินดีเป็นอย่างมากที่ได้ลงนามในสัญญาเพื่อบริหาร ดุสิตปริ้นเซส โบราไกย์ ซึ่งเป็นสถานที่ท่องเที่ยวที่มีชื่อเสียงอย่างมาก เราดีใจที่ได้มีโอกาสร่วมงานกับ IBC เพราะเราทั้งสองบริษัทมีแนวคิดในการดำเนินธุรกิจคล้ายๆกันในด้านการมุ่งเน้นการพัฒนาที่ยั่งยืน ที่ไม่เพียงแต่จะมอบประสบการณ์ที่เหนือความคาดหมายให้กับลูกค้า แต่เรายังมุ่งเน้นและสนับสนุนการพัฒนาที่ยั่งยืนให้แก่ชุมชนโดยรอบอีกด้วย”  นางศุภจีกล่าว 
ด้าน มร. อัลฟอนโซ แทน ประธาน บริษัท IBC เปิดเผยว่า ความตั้งใจของเราคือการพัฒนาโครงการ ดุสิตปริ้นเซส โบราไกย์ ควบคู่ไปกับการมีส่วนช่วยพัฒนาเกาะโบราเกย์ให้เป็นจุดหมายปลายทางที่มีความงดงามตามธรรมชาติอย่างที่เกาะนี้มีชื่อเสียง และเราก็โชคดีที่ได้ดุสิตมาเป็นพันธมิตร เพราะดุสิตมีความประสบการณ์ด้านการบริการโรงแรมและรีสอร์ทที่ตั้งอยู่บนเกาะหลายแห่ง เราเชื่อมั่นว่าโครงการนี้จะได้รับการตอบรับที่ดีทั้งคนท้องถิ่นและแขกที่มาเยือนอย่างแน่นอน